Mense verdrink ‘amper daagliks’ in LimpopoPolisie duikspanne soek na slagoffers in Limpopo. (Foto: Saps) Meer as twintig mense het die afgelope twee maande in damme en riviere in Limpopo verdrink. Lede van die provinsie se soek-en-reddingspan het hul hande vol gehad sedert die begin van die reënseisoen en in sekere gevalle het meer as een persoon tegelyk verdrink. Volgens die polisie kry hulle amper daagliks oproepe oor verdrinkings en in die mees onlangse voorvalle het twee skoolgaande tieners die afgelope week in twee verskillende insidente verdrink. “Die 12-jarige Thabiso Madire van Praktiseer buite Burgersdorp het Woensdag verdrink nadat hy in die Tubatse-rivier gespring het,” het brig. Motlafela Mojapelo, woordvoerder van die polisie in Limpopo, gesê. “Sy liggaam is etlike kilometer verder af in die rivier deur polisieduikers uitgehaal.” In nog ŉ voorval het polisieduikers die liggaam van die 18-jarige Gift Mitchell uit die Olifantsrivier gehaal. Volgens Mojapelo is hy ongeveer 48 km ver gevind van waar hy saam met vriende gaan swem het. “Verskeie pastore en lidmate van kerke het ook in riviere verdrink terwyl hulle godsdienstige rituele uitgevoer het.” Limpopo was die afgelope week aan die ontvangkant van swaar reën en die Suid-Afrikaanse Weerdiens het weer Saterdag ŉ waarskuwing uitgestuur vir donderbuie in die provinsie. Die provinsiale polisiekommissaris het inwoners gemaan om liefs weg te bly van damme en riviere, aangesien konstante reën waarskynlik die watervlakke opgestoot het en riviere in vloed kan wees.